ส่วนที่ 1

ข้อมูลสรุป

(Executive Summary)

-   ในปี 2546 บริษัทได้รวมการดำเนินงานด้านธุรกิจภาพยนตร์
    ซึ่งเดิมดำเนินการภายใต้บริษัทย่อย คือ บริษัท ดิจิตอล ไร้ท์ พิคเจอร์ส จำกัด (มหาชน)
    เข้ามาดำเนินการภายใต้ชื่อบริษัท ดิจิตอล ออนป้า อินเตอร์เนชั่นแนล จำกัด (มหาชน)
    เพียงบริษัทเดียว และยังคงเป้าหมายที่จะเป็นผู้ผลิตและผู้จัดจำหน่ายอิสระให้กับค่ายเพลงต่าง
    ๆ

-   ผลิตภัณฑ์หลักของบริษัทสามารถแบ่งได้เป็น 2 สาย คือ กลุ่มสินค้าผลิตภัณฑ์ออดิโอและวีดีโอ
    ซึ่งมีการจำหน่ายทั้งในและต่างประเทศ และกลุ่มสินค้าผลิตภัณฑ์เกี่ยวกับภาพยนตร์
    อันประกอบด้วยภาพยนตร์วีซีดี และดีวีดี จำหน่ายในลักษณะรูปแบบสิทธิ์ให้เช่า และการขายขาด
    รวมทั้งการจำหน่ายลิขสิทธิ์ภาพยนตร์ต่างประเทศ เพื่อนำออกฉายในโรงภาพยนตร์ เคเบิ้ลทีวี
    และฟรีทีวี

-   บริษัทมีโรงงาน 2 แห่ง แห่งแรก ตั้งอยู่ที่เขตยานนาวา กรุงเทพมหานคร
    เป็นอาคารสำนักงานใหญ่ และเป็นโรงงานผลิตสินค้าคอมแพ็กต์ดิสก์ ภาพยนตร์วีดีโอเทป
    และเทปคาสเซท และเป็นศูนย์กลางในการกระจายสินค้า แห่งที่สอง ตั้งอยู่ที่อำเภอปลวกแดง
    จังหวัดระยอง ซึ่งได้รับการส่งเสริมการลงทุนจากสำนักงานคณะกรรมการส่งเสริมการลงทุน
    ได้รับสิทธิประโยชน์ในการยกเว้นภาษีเงินได้ 8 ปี ตั้งแต่ 1 มิถุนายน 2539 – 31 พฤษภาคม
    2547

-   ในธุรกิจภาพยนตร์ บริษัทได้มุ่งเน้นการขายสินค้าดีวีดี ซึ่งเริ่มมีอัตราการเติบโตสูงขึ้นเรื่อย ๆ
    และเป็นสินค้าที่มีอัตรากำไรสูง
    และได้หยุดการผลิตและจำหน่ายสินค้าภาพยนตร์ในรูปแบบวีดีโอเทป
    เนื่องจากความนิยมในตลาดที่ลดลงมาก
    ประกอบกับต้นทุนการผลิตที่สูงกว่าสินค้าวีซีดีและดีวีดีมาก
    และได้ขยายช่องทางการจำหน่ายลิขสิทธิ์ภาพยนตร์ไปสู่ฟรีทีวี และเคเบิ้ลทีวี

-   ส่วนธุรกิจเพลง บริษัทได้ลดการจัดจำหน่ายสินค้าเพลงสากลที่มีอัตรากำไรต่ำ

-   บริษัทประสบความสำเร็จในการ Refinance
    หนี้ระยะยาวอันเกิดจากการปรับปรุงโครงสร้างหนี้ของ 11 สถาบันการเงิน
    มายังธนาคารกรุงไทย จำกัด (มหาชน)
    และยังได้รับวงเงินกู้เพิ่มเติมเพื่อการลงทุนในเครื่องจักรผลิตซีดี
    และเพื่อใช้หมุนเวียนกิจการในรูป O/D P/N และ LC/TR ส่งผลให้ต้นทุนทางการเงินลดลง
    และสามารถดำเนินธุรกิจได้คล่องตัวยิ่งขึ้น

-   ในเดือนกันยายน 2546 บริษัทได้ลงทุนเพิ่มเติมในเครื่องจักรผลิตซีดีและดีวีดี
    เพื่อทดแทนเครื่องจักรเดิม และภายในไตรมาสแรกของปี 2547
    จะติดตั้งเครื่องตรวจสอบคุณภาพวีซีดี เพื่อการเพิ่มประสิทธิภาพในการผลิต
    ตลอดจนเพิ่มกำลังการผลิตเพื่อรองรับความต้องการในสินค้าซีดีและวีซีดีที่เพิ่มมากขึ้น

-   ในเดือนมกราคม 2547
    บริษัทได้นำเสนอแผนการชำระคืนหนี้ที่เหมาะสมกับความสามารถในการชำระคืนให้กับธนาคารกรุงไทย
    จำกัด (มหาชน) และอยู่ระหว่างการพิจารณาอนุมัติของธนาคาร

-   สำหรับการลดทุนจดทะเบียนจาก 6,528,000,000 บาท เป็น 652,800,000 บาท
    ตามที่ได้รับมติเห็นชอบจากที่ประชุมสามัญผู้ถือหุ้น ประจำปี 2546 นั้น
    บริษัทไม่สามารถลดทุนได้ภายในปี 2546 เนื่องจากปัญหาการคัดค้านของเจ้าหนี้
    แต่อย่างไรก็ตาม ปัญหาดังกล่าวได้รับการแก้ไขในเดือนกุมภาพันธ์ 2547
    และบริษัทสามารถจดทะเบียนลดทุนได้ในวันที่ 18 มีนาคม 2547
    ซึ่งทำให้ขาดทุนสะสมของบริษัทลดลงจำนวน 2,918,026,911 บาท

-   ในปี 2547
    บริษัทได้มีการเปลี่ยนแปลงคณะผู้บริหารเดิมเป็นคณะผู้บริหารจากกลุ่มผู้ถือหุ้นใหญ่อันดับแรก คือ
    บริษัท บรอดคาสติ้ง เน็ทเวอร์ค (ไทยแลนด์) จำกัด
    ซึ่งคณะผู้บริหารชุดปัจจุบันได้เสนอแผนธุรกิจที่สำคัญ ได้แก่

-   การเพิ่มทุนเพื่อแก้ไขปัญหาสภาพคล่อง เพื่อชำระหนี้ และเพื่อการลงทุนต่าง ๆ
    รวมทั้งใช้เป็นเงินทุนหมุนเวียน

-   การดำเนินการขายสินทรัพย์ที่ไม่ก่อให้เกิดรายได้ เพื่อการลดภาระหนี้สิน

-   การลงทุนเพิ่มเติมในธุรกิจที่เกี่ยวข้องกับสื่อต่าง ๆ ที่จะก่อให้เกิดรายได้
    และผลกำไรให้กับบริษัท